b'\n_START_ARTICLE_\nAr\xc5\xabnas Pakula\n_START_PARAGRAPH_\nAr\xc5\xabnas Jonas Pakula (1944 m. vasario 23 d. \xe2\x80\x93 2004 m. rugpj\xc5\xab\xc4\x8dio 23 d.) \xe2\x80\x93 ilgametis Kauno \xe2\x80\x9e\xc5\xbdalgirio\xe2\x80\x9c krep\xc5\xa1inio klubo darbuotojas, sporto \xc5\xbeurnalistas, informacinio leidinio \xe2\x80\x9eKrep\xc5\xa1inio pasaulis\xe2\x80\x9c redaktorius.\n_START_SECTION_\nBiografija\n_START_PARAGRAPH_\n1951-1961 m. mok\xc4\x97si Panev\xc4\x97\xc5\xbeio 1-ojoje vidurin\xc4\x97je mokykloje, 1961-1967 m. studijavo Kauno medicinos institute, 1966\xe2\x80\x931971 m. Maskvos valstybiniame M. Lomonosovo universitete._NEWLINE_1970-1992 m. dirbo Kauno \xc5\xa1irdies ir kraujagysli\xc5\xb3 sistemos fiziologijos ir patalogijos MTI Kibernetikos skyriuje, nuo 1992 m. \xe2\x80\x93 KMA Kardiologijos instituto U\xc5\xbesienio mokslini\xc5\xb3 ry\xc5\xa1i\xc5\xb3 ir informacijos skyriaus ved\xc4\x97jas, 1989\xe2\x80\x931991 m. \xe2\x80\x93 \xc5\xbeurnalo \xe2\x80\x9eKrep\xc5\xa1inio pasaulis\xe2\x80\x9c (tira\xc5\xbeas 1989 m. \xe2\x80\x93 40 000 egz.) krep\xc5\xa1inio m\xc4\x97g\xc4\x97jams, \xc4\x97jusio 1989-1990 m. Kaune, redaktorius. Nuo 1994 m. LKL konsultantas tarptautiniams ry\xc5\xa1iams, LRT TV Kauno TV program\xc5\xb3 direkcijos \xc5\xbeurnalistas._NEWLINE_Savaitra\xc5\xa1\xc4\x8di\xc5\xb3 \xe2\x80\x9eSuperbasket\xe2\x80\x9c (Italija, nuo 1982 m.), \xe2\x80\x9eGigantes del basket\xe2\x80\x9c (Ispanija, nuo 1985 m.) ir \xc5\xbeurnal\xc5\xb3 \xe2\x80\x9eGiganti del basket\xe2\x80\x9c (Ispanija, nuo 1985 m.), \xe2\x80\x9eNew Basketball Monthly\xe2\x80\x9c (Anglija, nuo 1987 m.) korespondentas. Popie\xc5\xbeiaus Jono Pauliaus II vizito Lietuvoje metu 1993 m. Kauno tarptautinio spaudos centro vadovas. Europos moter\xc5\xb3 \xc4\x8dempionato var\xc5\xbeyb\xc5\xb3 Vilniuje spaudos centro vadovas. Akredituotas 7 Europos ir pasaulio krep\xc5\xa1inio \xc4\x8dempionatuose bei olimpin\xc4\x97se \xc5\xbeaidyn\xc4\x97se. Lietuvos vyr\xc5\xb3 krep\xc5\xa1inio olimpin\xc4\x97s rinktin\xc4\x97s, 1992 m. Barselonos olimpin\xc4\x97se \xc5\xbeaidyn\xc4\x97se i\xc5\xa1kovojusios bronzos medalius, vadovas._NEWLINE_60 mokslini\xc5\xb3 publikacij\xc5\xb3 autorius, 3 knyg\xc5\xb3 redaktorius. Lietuvi\xc5\xa1ko skausmo klausimyno autorius._NEWLINE_Pirmojo Lietuvoje pasaulin\xc4\x97s Dante Alighieri draugijos komiteto \xc4\xafsteig\xc4\x97jas (1990 m.)._NEWLINE_Italijos verslininkas filantropas Sergio Paterlini Kauno 2-ajai klinikinei ir Kauno slaugos ligoninei padovanojo du automobilius su u\xc5\xbera\xc5\xa1ais \xe2\x80\x9eAr\xc5\xabno Pakulos atminimui\xe2\x80\x9c, taip po mirties pagerb\xc4\x99s A. Pakul\xc4\x85, daug nusipelnius\xc4\xaf Lietuvos ir Italijos bendradarbiavimui.'